फेडेरर २०२१ मा फर्किने
बीसपल्टका ग्रान्डस्लाम च्याम्पियन रोजर फेडेररले घुँडाको शल्यक्रियाको कारण सन् २०२१ सम्म खेलबाट टाढै रहने बुधबार बताएका छन् ।
पेरिस — बीसपल्टका ग्रान्डस्लाम च्याम्पियन रोजर फेडेररले घुँडाको शल्यक्रियाको कारण सन् २०२१ सम्म खेलबाट टाढै रहने बुधबार बताएका छन् ।गत फेब्रुअरीमा पनि उस्तै किसिमको उपचार गरेका ३८ वर्षीय स्विस खेलाडीले केही साताअघि शल्यक्रिया गरेका थिए । उनले पछिल्लोपल्ट ग्रान्डस्लामको उपाधि अस्ट्रेलियन ओपन २०१८ जितेका थिए । ‘पुनःर्स्थापनाको अनुभव र झट्का बेहोरेको छ,’ उनले भने, ‘उच्चस्तरमा खेल्नका लागि शतप्रतिशत तयार हुन योजना बुन्नैपर्छ । पक्कै पनि मेरा समर्थक र टुरलाई मिस गर्नेछु । तर, २०२१ को सिजन सुरु हुँदा टुरमा फर्किने बाटोमा अगाडि बढ्न चाहन्छु ।’यो घोषणाले उनी संन्यास नजिक पुगेको अनुमान गरिन्छ । ग्रान्ड स्लामको एकल उपाधिको कीर्तिमान बनाएका उनी गत महिनामात्रै फोर्ब्सको सूचीमा सर्वाधिक आर्जन गर्ने खेलाडी बनेका थिए । पहिलोपल्ट मुख्य उपाधि २००३ मा जितेका फेडेरर ग्रान्ड स्लामको सर्वाधिक सफलको सूचीमा आफ्ना लामो समयदेखिका प्रतिद्वन्द्वी राफेल नडाल (१९) र नोभाक जोकोभिच (१७) भन्दा मात्रै अगाडि छन् । फेडेररले हालसम्म जित्न नसकेको सबैभन्दा ठूलो उपाधि ओलम्पिकमा एकलतर्फको स्वर्ण पदक नै हो । टोकियो ओलम्पिक नै उनको लागि करिअरलाई ‘स्वर्णिम ग्रान्ड स्लाम’ मा परिणत गर्ने अन्तिम अवसर हुन सक्छ, जुन खेलकुद महामारीको कारण अर्को वर्षलाई सारिएको छ । उनी त्यो ओलम्पिकको समापन समारोहमा ४०औं वर्षमा प्रवेश गर्नेछन् ।प्रारम्भिक शल्यक्रियापछि फेडेररको ग्रासकोर्ट सिजनमा यही महिना फर्किने वास्तविक योजना स्थगित भएको छ । उनले पछिल्लो प्रतियोगिता जनवरी ३० मा अस्ट्रेलियन ओपन खेलेका थिए, जहाँ उनी सेमिफाइनलमा च्याम्पियन जोकोभिचसँग पराजित भएका थिए । उनी पछिल्लोपल्ट कोर्टमा टेनिसकै विश्व कीर्तिमान ५१ हजार ९५४ दर्शकसामु फेब्रुअरीको सुरुमै उपस्थित भएका थिए, जतिबेला नडालविरुद्ध केपटाउनमा च्यारिटी म्याच आयोजना गरिएको थियो । गत मार्चयता कोरोना भाइरसको कारण टेनिस प्रतियोगिता रोकिएका छन् ।गत अप्रिलमा फेडेररले दोस्रो विश्वयुद्धयता पहिलोपल्ट विम्बल्डन रद्द हुँदा आफू स्तब्ध भएको बताएका थिए । उनले कीर्तिमान आठपल्ट विम्बल्डन उपाधि जितेका छन् । शान्तपूर्वक खेल्ने फेडेररले करिअरमा सधैं चोटलाई हल्कारूपले लिने गरेका छन् । उनले चारै ग्रान्डस्लामसहित १ सय ३ उपाधि जितेका छन् । उनले पहिलोपल्ट अर्थोस्कोपिक सर्जरी बायाँ घुँडामा २०१६ मा गरेका थिए । त्यो वर्ष फर्कंदा गतिलो प्रदर्शन गर्न नसके पनि उनले २०१७ मा दशककै राम्रो प्रदर्शन गर्दै अस्ट्रेलियन र विम्बल्डन ओपनसहित सात उपाधि जितेका थिए । उनी अझै एटीपी टेनिसका सर्वाधिक सफल जिम्मी कोनर (१०९) भन्दा ६ उपाधि पछाडि छन् ।